b'\n_START_ARTICLE_\nPo\xc5\xa1ta Rumunjske\n_START_PARAGRAPH_\nPo\xc5\xa1ta Rumunjske (rum. Po\xc5\x9fta Rom\xc3\xa2n\xc4\x83) je nacionalni operator u podru\xc4\x8dju po\xc5\xa1tanskih usluga u Rumunjskoj. To je jedini dobavlja\xc4\x8d univerzalnih po\xc5\xa1tanskih usluga u bilo kojem trenutku na rumunjskom teritoriju._NEWLINE_Po\xc5\xa1ta Rumunjske aktivno djeluje na slobodnom tr\xc5\xbei\xc5\xa1tu po\xc5\xa1tanskih i tiskanih usluga te obavlja i druge poslove kao \xc5\xa1to su: vanjska trgovina, opskrba, istra\xc5\xbeivanja, te tehnolo\xc5\xa1ki i informacijski dizajn, medicinske usluge, obrazovanje, socijalno-kulturne usluge itd._NEWLINE_Prvi dokument o postojanju po\xc5\xa1tanskih usluga u zemljama rumunjskog govornog podru\xc4\x8dja bila je "Povelja" koju je 1399. godine u Giurgiu izdao Mircea I. Stariji. Prema "Povelji" lokalne vlasti morale su kraljevskim kuririma omogu\xc4\x87iti kori\xc5\xa1tenje prijevoznih sredstava, kolica za konje i kolica na dva kota\xc4\x8da._NEWLINE_Na po\xc4\x8detku se rad po\xc5\xa1te uglavnom temeljio na prijevozu po\xc5\xa1te preko putnika i na slu\xc5\xbebenoj po\xc5\xa1ti pripadnika visokih stale\xc5\xbea. Poslije 1850. godine u administrativnim gradovima gradske po\xc5\xa1tanske postaje pretvorene su u po\xc5\xa1te. Tada je postojalo 30 po\xc5\xa1tanskih cesta, s po\xc5\xa1tanskim postajama, s Craiovom kao zajedni\xc4\x8dkim sredi\xc5\xa1tem. Godine 1852. organizirana je po\xc5\xa1ta za privatne osobe, pod nadzorom Ministarstva financija._NEWLINE_Po\xc5\xa1ta Rumunjske jedna je od osniva\xc4\x8dica Svjetske po\xc5\xa1tanske unije 1874. godine, 2004. godine bila je doma\xc4\x87in i organizator 20. Svjetskog po\xc5\xa1tanskog kongresa Svjetske po\xc5\xa1tanske unije, odr\xc5\xbeanoga u Bukure\xc5\xa1tu.'